钦定古今图书集成/理学汇编/文学典/第150卷 > 《徐师曾文体明辩》 > 《答人示奏草书》程颐
## 钦定古今图书集成/理学汇编/文学典/第150卷 > 《徐师曾文体明辩》 > 《答人示奏草书》程颐

辱示奏槁，足见仁人君子爱民之心深切如此，钦服钦服！子弟当勉公以速且坚，何可已也。然于愚意有
未安者，敢布左右。观公之意，专以畏乱为主，颐欲公
以爱民为先，力言百姓饥且死，丐朝廷哀怜，因惧将
为寇乱可也。不惟告君之体当如是，势亦宜尔。公方
求财以活人，祈之以仁爱，则当轻财而重民；惧之以
利害，则将恃财以自保。古之时，“得其民则得天下，财
散则人聚。”后世苟私利于目前，以兵制民，以财聚众。
聚财者能守，保民者为迂，秦汉而下，莫不然也。窃虑
庙堂诸贤未能免此，惟当以诚意感动，觊其有不忍
之心而已。浅见无取，惟公裁之。